Alguses mõni munaga sülemikupp, mitte ühtegi vaglaga kuppu ei leidnud. Jõudsin alt teise korpusesse ja mis ma nägin, hästi pisike ema on koorunud, kes turnis kupualge otsas. Ma pole oma elus sellist ema kunagi näinud, selline ronib läbi  emalahutusvõre kui tahab. Lisaks on teda peaaegu võimata leida, rääkimata uue ema andmisest sellele perele hiljem. Selline ei paaru tõenäoliselt ära. Püüdsin ta kinni ja panin puuri. Kogu taru läbi vaadanud ei leidnudki ma kuppu, kus ta koorunud oli. Pere tõenäoliselt sülemleski selle pisikese ema tõttu. Mul vedas väga, et ta kohe üles leidsin ja ära tundsin. Ema, kes näeb peaaegu välja nagu tööline, võibolla oli isegi väiksem, võib pere hukkumisele viia. Vahel on korraliku ema leidminegi suur probleem, mul  lihtsalt vedas seekord. Andsin perele uue ema just koorunud emade seast.